<classify> KIONGOZI wa Kanisa Katoliki Duniani, Papa Francis, ameridhia ombi la Askofu Mkuu wa Jimbo Kuu la Dar es Salaam, Mwadhama Polycarp Kardinali Pengo kustaafu. Kwa kustaafu Kardinali Pengo, Askofu Mkuu Mwandamizi wa jimbo hilo, Yuda Thaddaeus Ruwaichi, sasa anachukua rasmi majukumu ya kuliongoza jimbo hilo.Taarifa iliyotolewa jana na Katibu Mkuu wa Baraza la Maaskofu Tanzania TEC, Padri Charles Kitima ilisema: Balozi wa Baba Mtakatifu nchini Tanzania Askofu Mkuu Marek Solczynski anapenda kuwataarifu kuwa leo jana tarehe 15 Agosti, 2019 kuwa, Baba Mtakatifu amekubali ombi la Mwadhama Polycarp Pengo la kustaafu katika majukumu ya kuliongoza Jimbo Kuu la Dar es Salaam.Askofu Mkuu, Yuda Thaddaeus Ruwaichi, ambaye mpaka sasa ni Askofu Mwandamizi, anachukua rasmi majukumu ya kuliongoza Jimbo Kuu la Dar es Salaam.Kardinali Pengo ameliongoza jimbo kuu hilo kwa miaka 27 tangu mwaka 1992 kutoka kwa Mwadhama Laurean Kardinali Rugambwa na aliteuliwa kuwa Kardinali mwaka 1998.Ameshiriki mara mbili katika uchaguzi wa kumchagua Papa. Wa kwanza ni ule uliotokana na kifo cha Baba Mtakatifu Yohane Paulo ll uliofanyika 2005 na kumchagua Kardinali Joseph Ratzinger ambaye jina lake la kipapa ni Benedict wa 16.Aidha, alishiriki uchaguzi wa Papa mwaka 2013 baada ya Benedict wa 16 kujiuzulu na badala yake kuchaguliwa Papa wa sasa, Francis. Hivi karibuni, Kardinali Pengo katika maadhimisho ya kumbukumbu ya miaka 75 tangu kuzaliwa kwake, alisema anasubiri wakati wowote kumtii Baba Mtakatifu Francis atakapomwambia kupumzika katika utume wa kiaskofu. Aidha, alisema akifa kaburi lake liwe Pugu kwenye Kituo cha Hija, mahali ambako wamelala mashuhuda wa imani na uinjilishaji Tanzania.  <topic>: KITAIFA 